Duminică, 12 mai, platforma online Recorder a publicat un videoreportaj despre mitingul PSD de la Iași.

Spre finalul materialului filmat apare și un grup de elevi, care spun că sunt în clasa a X-a și a XI-a și au venit la manifestație cu școala. Printre minori, o profesoară insistă însă că elevii sunt în excursie. Reporterul Recorder îi atrage atenția că elevii pleacă totuși cu autocarele PSD.

Băieții care apar în imaginile video sunt elevi ai Liceului Tehnologic Jacques M. Elias din Sascut, județul Bacău. E o comună renumită deja pentru eficiența cu care “mobilizează” oamenii la manifestări politice marca PSD.

Plimbarea unor elevi minori la un miting politic e un fapt neobișnuit, însă, chiar și pentru mașinăria de activism partizan a Partidului Social Democrat. PSD și-a demonstrat cinismul în nenumărate ocazii, dar a preferat, în general, să uzeze doar de mobilizarea cetățenilor cu drept de vot.

Și totuși, la Sascut, filiala locală a social-democraților s-a gândit că nici elevii nu sunt de ignorat în efortul de a strânge cât mai multă lume înaintea scenei de la înălțimea căreia urma să le vorbească românilor liderul PSD Liviu Dragnea.

Așa că toată suflarea administrativă a comunei s-a mobilizat, iar directorul de liceu și-a făcut datoria.

Confruntați cu propriile fapte, factorii de decizie școlari și edilitari din Sascut neagă acum că deplasarea elevilor ar fi vizat participarea la miting. Un amplu efort documentar Dela0.ro – am stat de vorbă cu zeci de persoane din comunitate – demonstrează însă că PSD Sascut se află în plină operațiune de mușamalizare.

Adevărul: filiala băcăuană a partidului aflat la guvernare a folosit elevii într-o acțiune cu caracter politic, iar acum – pentru a nu fi probleme – îi învață să mintă că au mers în excursie.

Un singur om dintre cei cu care am comunicat telefonic în aceste zile a ales să vorbească public cu nume și prenume.

Tuturor celorlalți le este frică pentru că într-o comunitate mică ești expus, se justifică ei. Mai ai pe cineva într-un post care e la mâna partidului, mai ai și tu nevoie de primar pentru un utilaj, o autorizație, orice. Elevilor, de asemenea, le este frică de exmatriculare.

Așa arată o comunitate captivă. Una în care un primar și ai lui pot găsi oricând participanți la miting, folosindu-se doar de poziția lor de putere și toate beneficiile care vin la pachet.

Așa arată, mai ales, o comunitate în care autoritățile manipulează și pun presiune pe elevi. Sintagma “etică școlară” nici măcar nu are ce căuta în context.

La Sascut e de găsit o lume mică, mocirloasă, trasă în jos de propriile complicități și de lipsa de scrupule a celor instalați la conducere.